# Valtionavustuksen hakeminen ruotsinkielisten ja saamenkielisten palveluiden kehittämisen tukemiseen tai kaksikielisten hyvinvointialueiden yhteistyösopimuksen koordinoimiseen

Käyttötarkoitus ja tausta

Sosiaali- ja terveysministeriö ilmoittaa haettavaksi valtionavustusta ruotsinkielisten ja saamenkielisten palveluiden kehittämisen tukemiseen sekä kaksikielisten hyvinvointialueiden yhteistyösopimuksen koordinoimiseen.

Hallituksen esitykseen (HE 241/2021 vp) sisältyvän sosiaali- ja terveydenhuollon järjestämistä koskevan lain (612/2021) 33 §:n mukaan Länsi-Uudenmaan hyvinvointialueen tehtävänä on tukea ruotsinkielisten sosiaali- ja terveydenhuollon palvelujen kehittämistä koko maassa. Lapin hyvinvointialueen tehtävänä on tukea saamenkielisten sosiaali- ja terveydenhuollon palvelujen kehittämistä koko maassa.

Sosiaali- ja terveydenhuollon järjestämisestä annetun lain 39 §:n mukaan kaksikielisten hyvinvointialueiden on tehtävä yhteistyösopimus ruotsinkielisten kielellisten oikeuksien toteutumisen turvaamiseksi sosiaali- ja terveydenhuollossa, ja Varsinais-Suomen hyvinvointialue vastaa kyseisen yhteistyösopimuksen laatimisen koordinoimisesta.

Valtionavustuksen hakijoina voivat olla säädösten mukaan Lapin, Länsi-Uudenmaan ja Varsinais-Suomen hyvinvointialueet. Valtionavustuksen käyttöaika on 1.1.2022–31.12.2022. Kyse on erityisavustuksesta.

Avustuksen enimmäismäärä on yhteensä enintään 550 000 euroa, ja se voi kattaa täysimääräisesti hankkeen valtionavustukseen oikeuttavista kustannuksista. Avustusta maksetaan valtion vuoden 2019 talousarviomomentilta 28.70.05 (maakunta- ja sosiaali- ja terveydenhuollon uudistuksen valmistelun ja toimeenpanon tuki ja ohjaus). Avustus myönnetään täysimääräisenä, eli omarahoitusosuutta ei vaadita.

RUOTSINKIELISTEN JA SAAMENKIELISTEN PALVELUIDEN KEHITTÄMISEN TUKEMINEN

Lain sosiaali- ja terveydenhuollon järjestämisestä pykälässä 33 säädetään erityistehtävistä ruotsinkielisten ja saamenkielisten sosiaali- ja terveydenhuollon palveluiden kehittämisessä. Sen mukaan Länsi-Uudenmaan hyvinvointialueen tehtävänä on tukea ruotsinkielisten sosiaali- ja terveydenhuollon palvelujen kehittämistä koko maassa. Se voi antaa tukea muille hyvinvointialueille esimerkiksi verkottamalla ruotsinkielisiä palveluita järjestäviä hyvinvointialueita ja tuottamalla malleja ja materiaalia ruotsinkielisten palveluketjujen ja palvelukokonaisuuksien määrittelystä kaikkien hyvinvointialueiden käyttöön.

Lapin hyvinvointialueen tehtävänä on vastaavasti tukea saamenkielisten sosiaali- ja terveydenhuollon palvelujen kehittämistä koko maassa ja antaa tukea muille hyvinvointialueille. Lapin hyvinvointialue voi myös osana tätä tehtäväänsä edistää saamelaisten sosiaali- ja terveydenhuollon rajayhteistyötä. Saamenkielisten palveluiden kehittämisessä tulee huomioida kielen lisäksi kulttuuriset seikat.

KAKSIKIELISTEN HYVINVOINTIALUEIDEN YHTEISTYÖ

Lain sosiaali- ja terveydenhuollon järjestämisestä pykälässä 39 velvoitetaan kaksikieliset hyvinvointialueet sopimaan keskinäisestä yhteistyöstä ja työnjaosta ruotsinkielisten sosiaali- ja terveydenhuollon palvelujen toteuttamisessa. Sopimisvelvoite koskee sellaisia palveluja, joissa yhteistyö on tarpeellista palvelujen toteuttamisen edellyttämän osaamisen, palvelujen saatavuuden tai laadun varmistamiseksi taikka kielellisten oikeuksien varmistamiseksi tehtävän vaativuuden, harvinaisuuden tai siitä aiheutuvien suurten kustannusten vuoksi.

Säännös liittyy osaltaan ruotsinkielisestä erityishuollosta vastaavan Kårkulla-kuntayhtymänpurkamiseen ja sen varmistamiseen, että ruotsinkieliset erityishuollon palvelut voidaan turvata jatkossakin. Säännöksellä pyritään kuitenkin turvaamaan myös muiden sellaisten ruotsinkielisten palvelujen järjestäminen, joiden järjestämisessä on ollut ongelmia ja joissa palvelut voitaisiin turvata yhteistoiminnalla ja työnjaolla.

Pykälän 2 momentissa säädetään tarkemmin, mistä asioista kaksikielisten hyvinvointialueiden on sovittava.

Pykälän 3 momentissa säädetään Varsinais-Suomen hyvinvointialueelle velvollisuus koordinoida sopimuksen laatimista.

AVUSTUKSEN KÄYTTÖÖN LIITTYVÄT EHDOT

Valtionavustuspäätöksessä määritellään tarkemmin avustuksen käyttämisen ehdot sekä maksatusaikataulu.

Hankkeen toteuttamiseen liittyviä, hyväksyttäviä kustannuksia ovat hankkeen toteuttamisen kannalta tarpeelliset ja määrältään kohtuulliset kustannukset:

1. hallinnointikustannukset,
2. hankkeen henkilöstökustannukset,
3. matkakustannukset,
4. toimitilojen vuokrat,
5. välittömästi hankkeen toteuttamiseen liittyvät irtaimen omaisuuden hankintakulut,
6. ulkopuolisista lähteistä hankitun tutkimuksen ja tietämyksen sekä konsultoinnin ja vastaavien asiantuntijapalvelujen kustannukset ja
7. muut hankkeen toteuttamiseksi välttämättömät kustannukset.

Avustettavasta toiminnasta syntyvät tuotot vähennetään valtionavustukseen oikeuttavista kustannuksista. Hyväksyttävistä kuluista vähennetään myös samaan tarkoitukseen myönnetyt muut julkiset avustukset, jollei päätöksestä muuta ilmene. Hanketoimijoiden muun toiminnan tuotot eivät vaikuta avustuksen määrään. Avustukset ovat harkinnanvaraisia.

HAKEMINEN

Hakulomakkeeseen tulee liittää:

* + - talousarviolomake,
		- hankesuunnitelma, joka on enintään 10 sivua, pois lukien kansilehti ja sisällysluettelo.

Hankesuunnitelmassa tulee kuvata

* hankkeen tavoitteet,
* tavoitteiden saavuttamiseksi suunnitellut toimenpiteet,
* tavoiteltavat tulokset,
* riskit ja niihin varautuminen,
* osatoteuttajat sekä mahdolliset yhteistyökumppanit
* tulosten seuranta ja arviointi sekä
* suunnitelma hankkeen viestinnästä.

Hakuaika valtionavustuksiin alkaa 16.12.2021 ja päättyy 10.1.2022 klo 16.15. Valtionavustuksen hakijoina voivat olla hallituksen esitykseen (HE 241/2021 vp) sisältyvän sosiaali- ja terveydenhuollon järjestämistä koskevan lain (612/2021) 33 ja 39 §:n mukaan Lapin, Länsi-Uudenmaan ja Varsinais-Suomen hyvinvointialueet.

Hakemus liitteineen toimitetaan sähköisessä muodossa sosiaali- ja terveysministeriöön osoitteeseen kirjaamo.stm@gov.fi. Viestin aihekenttään tulee kirjoittaa *”Valtionavustuksen hakeminen ruotsinkielisten ja saamenkielisten palveluiden kehittämisen tukemiseen tai kaksikielisten hyvinvointialueiden yhteistyösopimuksen koordinoimiseen, VN/32031/2021.”* Määräajan jälkeen saapuneita hakemuksia ei käsitellä.

Avustukseen sovelletaan seuraavia säädöksiä: Laki sosiaali- ja terveydenhuollon järjestämisestä (612/2021), Valtionavustuslaki (688/2001).

AVUSTUSPÄÄTÖKSET JA LISÄTIETOJA

Sosiaali- ja terveysministeriö tekee avustuspäätökset vuoden 2022 alussa. Hakijoille ilmoitetaan päätöksistä kirjallisesti.

Avustusta koskeviin kysymyksiin vastaa sosiaali- ja terveysministeriössä erityisasiantuntija Antti Kuopila. Sähköposti on muotoa etunimi.sukunimi@gov.fi.

 LIITTEET

Liite 1. Hakulomake

Liite 2. Talousarviolomake